钦定古今图书集成/明伦汇编/闺媛典/第078卷 > 焦廷美妻孙氏
## 钦定古今图书集成/明伦汇编/闺媛典/第078卷 > 焦廷美妻孙氏

按《宁陵县志》：孙氏，焦廷美妻，美佣夫也。氏纺织养舅，
几不能自存。廷美疾，孙卖衣以需汤药，竟不治。孙每
哭濒死，劝之者曰：“尔忧无依耶？即不得事贵人，亦不
失如尔夫者。”孙曰：“我所天也，虽富贵吾何与焉。”明日，
舅欲嫁之以具丧，孙闻而自缢。时谒庙日，士过其门者无不掩泣。县令杨公率士大夫奠其家，表其墓道。